21 Februarie 1924 (1924-02-21)
Masvingo, Suid-Rhodesië (nou Zimbabwe)
Grace Mugabe (1996–hede)
Robert Gabriel Mugabe (gebore op 21 Februarie 1924, Masvingo) is 'n Zimbabwese politikus. Hy was vanaf 1980 staatshoof in Zimbabwe, eers as eerste minister en later as president. In die laaste jare van sy presidentskap is hy deur vele as 'n diktator gesien wat ter wille van magsbehoud die ekonomiese welsyn van die Zimbabwiese bevolking opgeoffer het.
Hy mag nie in die Europese Unie reis nie omrede van die skendings van menseregte in sy land. Op 30 Januarie 2015 het hy president van die Afrika-unie geword en dié amp tot 30 Januarie 2016 beklee. Sy bynaam is Uncle Bob. Ná 'n de facto-staatsgreep het Mugabe op 21 November 2017 as staatshoof bedank.
Mugabe is naby die destydse Fort Victoria (vandag Masvingo) gebore en het aan baie universiteite studeer, waaronder die Universiteit van Fort Hare en in Accra. Hy het na Suid-Rhodesië in 1960 teruggekeer en het 'n stigterslid van die ZANU-party geword. In 1964 het hy tien jaar in die tronk spandeer. Daarna het hy Rhodesië verlaat en het hy na Mosambiek gegaan om met die Zimbabwe African National Liberation Army (ZANLA, die militêre afdeeling van die ZANU-party) teen Ian Smith se blanke regering van Rhodesië te stry. Gedurende daardie konflik het die ZANLA ook plase van wit boere aangeval. Die gevolg van die oorlog teen Rhodesië was dat die land na Zimbabwe hernoem is en dat Robert Mugabe ná die eerste vrye verkiesing op 4 Maart 1980 Zimbabwe se eerste minister geword het. In 1982 het hy meer as 20 000 Ndebeles laat vermoor, omdat hulle sy teenstander Joshua Nkomo ondersteun het. In 1987 is die amp van die eerste minister van Zimbabwe verwyder en het Mugabe die president van die land geword. Hy kon die verkiesings van 1990 met 'n oorgrote meerderheid wen, maar hy het homself begin radikaliseer. Vandag is sy regering 'n diktatuur en word hy deur ander partylede dikwels "koning" genoem. In reaksie op kritiek het hy by 'n staatsbegrafnis van een van sy kabinetsministers gesê:
"Ek is steeds die Hitler van die tyd. Dié Hitler het slegs een doelwit, geregtigheid vir sy eie mense, soewereiniteit vir sy mense, erkenning van die onafhanklikheid van sy mense en hul reg tot hul hulpbronne." "As dít Hitler is, laat my dan 'n Hitler wees tienvoudig. Tien keer, dit is waarvoor ons staan."
↑ (en) "Zimbabwe's Mugabe, 90, becomes African Union chairman". Reuters. 30 Januarie 2015. Verkry op 30 Januarie 2015.
↑ (en) Onyango-Obbo, Charles (8 Januarie 2015). "Mugabe to become most powerful 91-year-old African; and also region's lion king". Mail & Guardian. Verkry op 20 Januarie 2015.